BRRGIF ตั้ง3อันเดอร์ไรทเตอร์ จ่อเคาะ IPO ช่วง 9.90-10.40 บ.24 ก.ค.นี้
BRRGIF จ่อสรุปราคา IPO จำนวน 350 ล้านหน่วย จากช่วง 9.90-10.40 บ./หน่วยใน 24 ก.ค.นี้ พร้อมเซ็นสัญญาแต่งตั้งอันเดอร์ไรทเตอร์ เพื่อเสนอขายIPO ได้แก่ บล.เมย์แบงก์ กิมเอ็ง (ประเทศไทย) จำหน่ายร่วมกับธนาคารกรุงเทพ และ บล.ซี แอล เอส เอ (ประเทศไทย)
30 พ.ค. 2561

ผู้สื่อข่าวรายงานว่า กองทุนรวมโครงสร้างพื้นฐานโรงไฟฟ้ากลุ่มน้ำตาลบุรีรัมย์ (BRRGIF) เซ็นสัญญาแต่งตั้งผู้จัดจำหน่ายและรับประกันการจัดจำหน่ายหน่วยลงทุน (อันเดอร์ไรทเตอร์) เพื่อเสนอขายหน่วยลงทุนต่อประชาชนเป็นครั้งแรก (IPO) ได้แก่ บล.เมย์แบงก์ กิมเอ็ง (ประเทศไทย) จำหน่ายร่วมกับธนาคารกรุงเทพ และ บล.ซี แอล เอส เอ (ประเทศไทย)
ทั้งนี้ BRRGIF จะเข้าไปลงทุนในสิทธิรายได้สุทธิจากการประกอบกิจการโรงไฟฟ้าของบริษัท บุรีรัมย์พลังงาน จำกัด (BEC) และบริษัท บุรีรัมย์เพาเวอร์ จำกัด (BPC) ซึ่งเป็นโรงไฟฟ้าชีวมวลขนาดเล็กมาก (VSPP)  ประเภทพลังงานความร้อนร่วมที่ใช้กากอ้อยเป็นเชื้อเพลิงหลัก กำลังผลิตไฟฟ้าโรงละ 9.9 เมกะวัตต์ (MW) รวม 19.8 MW
นายมนตรี ศรไพศาล ประธานเจ้าหน้าที่บริหาร บล.เมย์แบงก์ กิมเอ็ง (ประเทศไทย) ในฐานะที่ปรึกษาทางการเงิน กองทุนรวมโครงสร้างพื้นฐานโรงไฟฟ้ากลุ่มน้ำตาลบุรีรัมย์ (BRRGIF) เปิดเผยว่า บริษัทได้กำหนดวันเปิดขายหน่วยลงทุนที่ออกใหม่ต่อประชาชนทั่วไปครั้งแรก (IPO) จำนวน 350 ล้านหน่วย หลังจากได้กำหนดช่วงราคาเสนอขายหน่วยลงทุน IPO ระหว่าง 9.90-10.40 บาท โดยราคาเสนอขายสุดท้ายจะกำหนดโดยวิธีการสำรวจความต้องการซื้อหลักทรัพย์จากนักลงทุนสถาบัน (Book Building)
สำหรับหน่วยลงทุน IPO ของ BRRGIF จะแบ่งขายเป็น 4 ส่วนหลักๆ คือ การเสนอขายหน่วยลงทุนสำหรับผู้ถือหุ้นสามัญเดิม ของ บมจ. น้ำตาลบุรีรัมย์ (BRR) จำนวน 45.5 ล้านหน่วย หรือไม่เกิน 13% ของหน่วยลงทุน ซึ่งจะเปิดขายในวันที่ 7 และ 11-14 กรกฎาคม 2560 รวมระยะเวลา 5 วันทำการ
สำหรับผู้ที่มีสิทธิได้รับจัดสรรหน่วยลงทุนในกลุ่มนี้จะต้องเป็นผู้ถือหุ้นสามัญเดิมของ BRR ที่บริษัทได้กำหนดรายชื่อผู้ถือหุ้นที่ได้รับสิทธิจองซื้อ ณ วันที่ 20 มิถุนายน 2560 (Record date) โดยมีวันปิดสมุดทะเบียนเพื่อรวบรวมรายชื่อผู้ถือหุ้น 21 มิถุนายน 2560 ทั้งนี้บริษัท น้ำตาลบุรีรัมย์ จำกัด (มหาชน) ได้ขึ้นเครื่องหมายไม่ได้รับสิทธิในการจองซื้อหน่วยลงทุน (XB) ไปเมื่อวันที่ 16 มิถุนายน 2560 และกำหนดสัดส่วนการจองซื้อหน่วยลงทุน 17.8484 หุ้นสามัญของ BRR ต่อ 1 หน่วยลงทุนของ BRRGIF โดยสามารถแจ้งความจำนงไปจองซื้อยังโบรกเกอร์ที่ผู้ถือหุ้นเปิดบัญชีอยู่ หรือ แจ้งความจำนงจองซื้อผ่านบริษัทหลักทรัพย์เมย์แบงก์กิมเอ็งได้
นอกจากนี้ สำหรับหน่วยลงทุน BRRGIF จำนวน 115.5 ล้านหน่วย จะนำเสนอขายแก่นักลงทุนทั่วไป ในวันที่ 17-21 กรกฎาคม 2560 รวมระยะเวลา 5 วัน ส่วนที่เหลือจะนำเสนอขายแก่ผู้จองซื้อพิเศษและ BRR โดยเป็นการสำรวจความต้องการซื้อหลักทรัพย์จากนักลงทุนสถาบัน (Book Building) ในวันที่ 19-21 กรกฎาคม 2560 คาดว่าจะประกาศราคาสุดท้ายได้ภายในวันที่ 24 กรกฎาคม 2560